<classify> WAKATI majeruhi wanne kati ya 25 waliokuwa wamesalia kutokana na ajali ya lori la mafuta ya petroli, lililopinduka na kulipuka mkoani Morogoro na kuhamishiwa Hospitali ya Taifa Muhimbili MNH kwa matibabu wakipoteza maisha na kufi kisha vifo 93, Waziri wa Afya, Maendeleo ya Jamii, Jinsia, Wazee na Watoto, Ummy Mwalimu ameagiza MNH kujenga kituo maalumu cha kutibu majeruhi wa moto.Ummy pichani aliyasema hayo jana alipotembelea majeruhi hao, ambao kwa sasa wamebaki 21 kati ya 46 waliohamishiwa MNH wakitoka Hospitali ya Rufaa ya Morogoro. Hii ina maana kuwa waliokufa kutokana na ajali hiyo iliyotokea Jumamosi iliyopita katika eneo la Msamvu mkoani Morogoro hadi kufikia jana Ijumaa Agosti 16 saa 9.30 alasiri ni 93.Ummy alisema licha ya maboresho makubwa ya huduma ya afya Muhimbili, kuna upungufu katika Chumba cha Uangalizi Maalumu ICU, ambako wagonjwa wa moto wanachanganywa na wengine wakiwamo wa ajali.Namuagiza Mwenyekiti wa Bodi ya Wakurugenzi wa Muhimbili, kujenga haraka kituo maalumu cha wagonjwa wa moto pamoja na ICU yao, alisema Ummy.Aliongeza kuwa kujengwa kwa kituo hicho, kutawezesha wagonjwa kupatiwa tiba stahiki ikiwa ni pamoja na serikali kuwapatia vifaa stahiki. Alipongeza jitihada kubwa zinazofanywa na jopo la madaktari chini ya Daktari Mkuu wa Kitengo cha Wagonjwa wa Dharura, Dk Juma Mfinanga kwa juhudi wanazoonesha kuokoa maisha ya majeruhi wa moto.Alisema kitengo cha dharura Muhimbili, kimepunguza vifo kutoka asilimia 17 hadi kufikia asilimia sita. Alisema serikali ipo mbioni kujenga kituo cha dharura katika Hospitali ya Mkoa wa Morogoro kwa kuwa hospitali hiyo imekuwa ikipokea majeruhi wengi wa ajali.Mkuu wa Kitengo cha Wagonjwa wa Dharura, Dk Mfinanga alisema kati ya majeruhi 46 waliowapokea, majeruhi 25 wamepoteza maisha, majeruhi 15 wapo ICU na majeruhi sita wapo wadi ya Mwaisela namba tatu. Akiwa katika maumivu makali majeruhi wa moto mtu aliyefahamika kwa jina la Asha ambaye ni mama ntilie, alimlilia Waziri Ummy na kumtaka kumlelea watoto wake.Mdomo wangu upo jamani, niangalie, namuona Israeli huyu hapa ananichukua, waziri namuachia watoto wangu, naomba nilelee mimi nakufa, sitapona, Israeli huyu hapa, alilia kwa uchungu, kitendo kilichomfanya Waziri Ummy kujikaza ili asidondoshe machozi.Madaktari wa Jeshi la Ulinzi la Wananchi wa Tanzania JWTZ kutoka Hospitali Kuu ya Jeshi Lugalo, wameongeza nguvu kusaidia kuokoa maisha ya majeruhi wa moto wa Morogoro.Kwa mujibu wa Dk Mfinanga, waliomba madaktari wa jeshi kutoka Lugalo kutokana na kuungua sana kwa wagonjwa hao wanaohitaji uangalizi wa hali ya juu. Wengi wameungua kwa asilimia 85 hadi 95.Mwenyekiti wa Bodi ya Wakurugenzi ya Hospitali ya Muhimbili, Charles Majinge alisema watatekeleza haraka agizo la waziri la kujenga kituo cha wagonjwa wa moto, na kwa kuanzia watatenga kituo cha dharura cha wagonjwa wa moto ambacho kinatakiwa kiwe na hewa ya kutosha na kitasaidia kuokoa majeruhi wengi.Katika hatua nyingine, Dk John Bigambalaye ambaye ni Ofisa Uhamasishaji wa Damu Salama Muhimbili, alisema licha ya mwitikio mkubwa wa watu, asilimia kubwa damu zao hazifai kutokana na kutokuwa salama. Bigambalaye alisema wengi wanaofika hapo, wamechoma sindano za kinga ya homa ya ini hivyo damu zao hazifai.  <topic>: KITAIFA 